## Odluka Ustavnog suda Republike Hrvatske broj U-III-753/1995 od 7

### NN 41/1999 (30.4.1999.), Odluka Ustavnog suda Republike Hrvatske broj U-III-753/1995 od 7

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac, Milan
Vuković i Mladen Žuvela, odlučujući o
ustavnoj tužbi S. P. iz K., na sjednici održanoj dana
7. travnja 1999. godine, donio je

## ODLUKU

I. Ustavna tužba se odbija.

II. Ova odluka će se objaviti u »Narodnim novinama«.

O b r a z l o ž e nj e

S. P. iz K. podnio je ustavnu tužbu u svezi s presudom Upravnog
suda Republike Hrvatske, broj: Us-5798/1994 od 10. svibnja 1995.
godine, kojom je odbijena tužba u upravnom sporu protiv rješenja
Uprave za skrb Ministarstva obrane Republike Hrvatske, klasa:
562-02/94-01/6445, ur. broj: 512-21-05/94-2 od 11. srpnja 1994.
godine kojim je, u postupku revizije, poništeno rješenje
Uprave za obranu S., Ureda za obranu K., klasa: UP/I-562-01/92-01/128,
ur. broj: 512-78-08/1-94-7 od 9. veljače 1994. godine.
Tim je rješenjem podnositelju priznato svojstvo ratnog vojnog
invalida X. grupe s 20% oštećenja organizma, trajno.

Podnositelj smatra da su osporenim aktima povrijeđene najviše
vrednote ustavnog poretka Republike Hrvatske iz članka
3. Ustava kao i ustavno pravo jednakosti pred zakonom iz članka
14. stavka 2. Ustava. Obrazlažući povrede ustavnih
prava, ističe da je u konkretnom slučaju više
liječničkih komisija davalo nalaze i mišljenja
u pogledu njegovih povreda i postotka oštećenja organizma
ali su te ocjene svaki put bile različite. Mišljenja
je da bi ocjene njegovog invaliditeta od strane liječničkih
komisija trebale biti jednake. Ukazuje i na pogrešno utvrđeno
činjenično stanje u upravnom postupku.

Uvidom u spis Upravnog suda Republike Hrvatske, broj: Us-5798/94,
utvrđeno je sljedeće:

Prvostupanjskim rješenjem podnositelju je utvrđeno svojstvo
ratnog vojnog invalida X. grupe s 20% oštećenja organizma,
trajno.

U postupku revizije, poništeno je rješenje kojim je
podnositelju priznato svojstvo ratnog vojnog invalida te je odbijen
njegov zahtjev za priznavanje svojstva ratnog vojnog invalida
jer je drugostupanjska liječnička komisija ocijenila
da invaliditet podnositelja iznosi manje od 20%.

U kontroli zakonitosti drugostupanjskog upravnog akta, Upravni
sud Republike Hrvatske je odbio podnositeljevu tužbu prihvativši
utvrđenje upravnog tijela, koje je u okviru revizijskih ovlaštenja
iz članka 82. Zakona o zaštiti vojnih i civilnih invalida
rata (»Narodne novine«, broj 86/92, 27/93, 58/93, 2/94,
76/94, 108/95, 108/96), a na temelju nalaza i mišljenja drugostupanjske
liječničke komisije, broj: 7387 od 4. srpnja 1994.
godine, poništilo prvostupanjsko rješenje i odbilo podnositeljev
zahtjev za utvrđivanje svojstva ratnog vojnog invalida jer
je u konkretnom slučaju utvrđeno da je podnositeljev
invaliditet manji od 20%, te stoga ne ispunjava uvjet iz članka
5. stavka 1. točke 1. Zakona o zaštiti vojnih i civilnih
invalida rata za priznavanje svojstva ratnog vojnog invalida.

Ustavna tužba nije osnovana.

Odredbom članka 5. stavka 1. Zakona o zaštiti vojnih
i civilnih invalida rata, propisano je da je ratni vojni invalid
osoba kojoj je organizam oštećen za najmanje 20% zbog
rane, povrede ili ozljede koju je dobila pod uvjetima navedenim
u toj zakonskoj odredbi.

U postupku za rješavanje o pravima po Zakonu o zaštiti
vojnih i civilnih invalida rata, nalaze i mišljenja o postotku
oštećenja organizma za utvrđivanje vojnog invaliditeta,
liječničke komisije daju na temelju Pravilnika za
utvrđivanje postotka oštećenja organizma vojnih
i civilnih invalida rata (»Narodne novine«, broj 62/92,
nastavno: Pravilnik) i Liste postotaka oštećenja organizma
te prema načelima medicinske znanosti.

Prihvaćajući stajalište upravnog tijela i Upravnog
suda da je u konkretnom slučaju nalaz i mišljenje
drugostupanjske liječničke komisije od 4. srpnja
1994. godine, u skladu s navedenim Pravilnikom i Listom postotaka
oštećenja organizma, Ustavni sud Republike Hrvatske
je utvrdio da su osporeni akti utemeljeni na zakonu, te njima
nisu povrijeđene najviše vrednote ustavnog poretka iz
članka 3. Ustava Republike Hrvatske a niti ustavno pravo
jednakosti pred zakonom na koje podnositelj ukazuje.

Slijedom iznijetog, na temelju odredaba članaka 59. i 61.
Poslovnika Ustavnog suda Republike Hrvatske (»Narodne novine«,
broj 29/94) odlučeno je kao u izreci.

Odluka o objavi temelji se na odredbi članka 20. stavka
1. Ustavnog zakona o Ustavnom sudu Republike Hrvatske (»Narodne
novine«, broj 13/91).

Broj: U-III-753/1995
Zagreb, 7. travnja 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 41/1999-828